**NOTĂ INFORMATIVĂ**

**la proiectul hotărârii Guvernului pentru aprobarea**

**Planului de Acțiuni privind ameliorarea situației social-economice**

**din Unitatea Teritorială Autonomă Găgăuzia pentru perioada 2016-2019**

Proiectul hotărârii Guvernului pentru aprobarea Planului de Acțiuni privind ameliorarea situației social-economice din Unitatea Teritorială Autonomă Găgăuzia pentru perioada 2016-2019 (în continuare – Plan de acţiuni) a fost elaborat în scopul dezvoltării și modernizării regiunii Găgăuzia, orientate spre eliminarea distorsiunilor de ordin economic, sporirea exporturilor, atragerea remitenţelor, creșterea fluxului investiţiilor străine directe, impulsionarea dezvoltării întreprinderilor mici și mijlocii din regiune, precum și reducerea numărului de şomeri, inclusiv din contul emigranţilor reveniţi în ţară etc.

În vederea asigurării unei abordări coordonate în identificarea setului de acţiuni necesare a fi întreprinse şi integrarea eforturilor în vederea înlăturării efectelor crizei şi demarării proceselor de recuperare economică, la elaborarea Planului de acţiuni au fost implicate atât autorităţile administrative centrale, cât şi autorităţile administrative locale, inclusiv UTA Găgăuzia. În scopul asigurării transparenţei în procesul decizional, a fost asigurată consultarea cu instituțiile de ramură, fiind recepţionate propunerile şi recomandările acestora, care au fost luate în consideraţie în procesul definitivării documentului.

Planul de acţiuni prevede acțiuni pe termen scurt, mediu și lung care ţintesc neadmiterea aprofundării în continuare a crizei economice, readucerea economiei naţionale pe o traiectorie ascendentă şi asigurarea premiselor pentru dezvoltarea economică echilibrată. Astfel, documentul este axat pe următoarele priorităţi de bază:

* Asigurarea unei infrastructuri moderne;
* Dezvoltarea mediului de afacere;
* Atragerea investițiilor și promovarea exporturilor;
* Dezvoltarea regională a sectorului privat;
* Susținerea păturilor vulnerabile ale populației (asistență medicală, educație);
* Asigurarea cu cadre didactice

Menţionăm că, Planul de acţiuni asigură complementaritatea cu alte documente de viziune strategică ale Guvernului, având menirea prin acţiuni concrete şi specifice în contextul actual al crizei să creeze o platformă sigură de revenire la o situaţie economică stabilă, necesară pentru implementarea cu succes a Programului de activitate al Guvernului și altor documente sectoriale de planificare.

Unele din acţiunile imediate şi pe termen scurt nu necesită resurse financiare adiţionale, altele decât cele bugetate şi cele finanţate prin programele sectoriale ale partenerilor de dezvoltare. Astfel, prevederile Planului de acţiuni vor fi realizate în limita resurselor financiare disponibile. Totodată, pentru acţiunile care implică costuri suplimentare şi sunt proiectate pentru al doilea an de implementare, autorităţile administrative centrale şi instituţiile responsabile urmează să proiecteze mijloacele necesare în cadrul următorului ciclu de planificare bugetară pe termen mediu. De asemenea, vor fi realizate acţiunile necesare pentru atragerea asistenţei externe a partenerilor de dezvoltare în vederea asigurării implementării integrale a prevederilor Planului de acţiuni.

Coordonarea şi monitorizarea procesului de implementare a Planului de acţiuni va fi asigurată de către Grupul de lucru la nivel înalt, condus de Viceprim-ministru, ministrul economiei, în componenţa căruia sunt incluşi conducătorii autorităţilor administrative centrale, instituţiilor relevante. Instituirea mecanismului respectiv a fost generată de necesitatea asigurării unei cooperări eficiente între instituţiile guvernamentale, cât şi de necesitatea asigurării unei platforme permanente de conlucrare şi comunicare cu mediul de afaceri şi societatea civilă.

**Viceprim-ministru,**

**ministru Octavian CALMÎC**